มาเที่ยวนครศรีธรรมราช  บอกตามตรงเลยว่าไม่ค่อยจะคุ้นเคยกับเส้นทางสักเท่าไหร่  แต่มาร้านนี้ก็เพราะเจ้าถิ่นพามาครับ (เจ้าตัวออกจะภูมิใจเสนอมาก)  ตัวร้านก็ไม่ได้แตกต่างจากร้านอาหารทั่วไปเท่าไหร่นัก  พื้นที่ค่อนข้างกว้าง โต๊ะมีสัก 20 ที่เห็นจะได้  

จุดเด่นสุดก็ชัดเจนตั้งแต่ชื่อร้านแล้วว่า "ครัวนายหนัง"  ในที่นี้คือมีหนังให้ดูจริง ๆ ครับ  แต่ไม่ใช่หนังกลางแปลงนะครับ  งานนี้เป็น  "หนังตะลุง"  จอหนังอยู่มุมหนึ่งของร้าน  พอสักทุ่มนิด ๆ ก็จะเริ่มเล่น  ก็ถือเป็นประสบการณ์ที่แปลกดี  เสียงนายหนังก็เพราะเลยครับ (เสียดายว่าผมฟังไม่ออก ^^") 

ส่วนเรื่องอาหารนั้นก็มีทั้งอาหารใต้และอาหารทั่ว ๆ ไป  ผมและพรรคพวกสั่งอาหารกันเยอะเหมือนกัน  ที่ผมชอบสุดนั้นคงเป็นปลาหมึกไข่ทอดกระเทียม    หมึกสดหวาน กระเทียมทอดกรอบตัดกับเนื้อปลาหมึกที่ทอดมากำลังดีไม่เหนียว  อร่อยมากกกกก  อีกจานที่ชอบไม่แพ้กันคือทานตะวันงอกผัดเต้าหู้ รสชาติใช้ได้ครับ แต่กุ้งที่สด เนื้อนุ่มหวานนี่ช่วยเพิ่มความอร่อยได้อักโข   ส่วนจานสุดท้ายที่จำได้ก็คือ แกงเหลืองปลากด รสชาติจัดจ้านมากกก ๆ    มากจนตักกินไปได้สองสามครั้ง ผมก็ขอยกธงขาว T^T  ปล่อยให้เพื่อนลุยต่อไป

ด้านอาหารนั้นอร่อย ทุกอย่างครับ  ยิ่งถ้าถนัดอาหารใต้แล้ว  คนกินได้สบายกว่าผม  ราคาก็กลาง ๆ พอสู้ไหว แถมได้ดูหนังตะลุงเล่นสด ๆ ด้วย  เสริมบรรยากาศการเยือนถิ่นใต้ได้อย่างดี   งานนี้แนะนำครับ